འཛམ་གླིང་ནི་ཉི་མ་ནས་བརྩིས་པས་གཟའ་སྐར་གསུམ་པ་དང༌།སེམས་ཅན་གྱི་རིགས་ས་ཡ་མང་པོའི་ཚེ་སྲོག་འཚོ་གནས་ཐུབ་པའི་ཁང་བཟང་ཞིག་ཡིན།ཚེ་སྲོག་འཚོ་གནས་ཀྱི་ཁོར་ཡུག་ལྡན་པའི་གཟའ་སྐར་གཞན་དག་ཡོད་པར་སྨྲ་མཁན་འདུག་ཀྱང་དོན་དངོས་སུ་སྲོག་ལྡན་གནས་སའི་གཟའ་སྐར་ནི་འཛམ་གླིང་ཁོ་ན་ཡིན་པར་སྙམ།འཛམ་གླིང་འདི་ནི་ས་ཆུ་རྡོ་རླུང་སོགས་ལས་གྲུབ་པའི་ཟླུམ་གཟུགས་ཀྱི་དངོས་པོ་ཤིན་ཏུ་ཆེ་བ་ཞིག་ཡིན་ཞིང་དགུ་ཚིགས་སྐྱ་མོའི་སྐར་མ་བྱེ་བ་མང་པོའི་ཁྲོད་ཀྱི་ཉི་མ་ཞེས་པའི་སྐར་ཆེན་ལ་འཁོར་བཞིན་པའི་གཟའ་སྐར་དགུའི་ནང་ཚན་ཞིག་ཡིན།དགུ་ཚིགས་སྐྱ་མོ་འདི་དང་འདྲ་བའི་སྐྱ་མོ་བྱེ་བ་མང་པོ་ཕྱོགས་འདུས་ཀྱི་གོང་བུ་དེར་འཇིག་རྟེན་གྱི་ཁམས་ཞེས་བརྗོད་པ་དང༌།ང་ཚོའི་འཛམ་གླིང་འདི་ནི་འཇིག་རྟེན་གྱི་ཁམས་འདིའི་ནང་གི་ཆ་ཤས་ཆུང་ངུ་ཞིག་ཡིན་མོད།གོང་དུ་བརྗོད་པ་བཞིན་མི་དང་སེམས་ཅན་གཞན་མང་པོ་ཞིག་གི་ཁྱིམ་ཚང་ལྟ་བུ་ཞིག་ཆགས་ཡོད་པ་རེད།སེམས་ཅན་དང་རྩི་ཤིང་གི་རིགས་ས་སྟེང་འདིར་འཚོ་གནས་ཐུབ་པའི་རྒྱུ་མཚན་ནི་ཉི་མ་དང་རྒྱང་ཚད་འཚམ་པོ་ཞིག་ཡོད་པའི་ཆ་ནས་ཡིན།